CELEX: 
Language: lt
Date: 2022-03-29 00:00:00
Title: KOMISIJOS DELEGUOTASIS REGLAMENTAS (ES) /... kuriuo dėl tam tikrų narkotinių ir psichotropinių medžiagų pirmtakų (prekursorių) įtraukimo į oficialų medžiagų sąrašą iš dalies keičiami Europos Parlamento ir Tarybos reglamentas (EB) Nr. 273/2004 ir Tarybos reglamentas (EB) Nr. 111/2005

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Narkotinių ir psichotropinių medžiagų pirmtakai (prekursoriai) yra cheminės medžiagos, kurios gali būti panaudotos neteisėtai narkotinių ar psichotropinių medžiagų gamybai. Europos Parlamento ir Tarybos reglamentu (EB) Nr. 273/2004
                  1
                nustatytos prekybos narkotinių ir psichotropinių medžiagų pirmtakais (prekursoriais) Europos Sąjungoje stebėsenos priemonės, o ES ir trečiųjų šalių prekyba narkotinių ir psichotropinių medžiagų pirmtakais (prekursoriais) reglamentuojama Tarybos reglamentu (EB) Nr. 111/2005
                  2
               .
            
            
               Tais abiem reglamentais įgyvendinamos priemonės, numatytos 1988 m. gruodžio 19 d. JT konvencijos dėl kovos su neteisėta narkotinių priemonių ir psichotropinių medžiagų apyvarta
                  3
                (toliau – 1988 m. JT konvencija) 12 straipsnyje.
            
            
               Narkotinių ir psichotropinių medžiagų pirmtakai (prekursoriai) gali būti į oficialų sąrašą įtrauktos medžiagos (jos įtrauktos į šių dviejų reglamentų prieduose pateiktus sąrašus ir, atsižvelgiant į jų kategoriją, taikomos įvairios teisinės pareigos – gauti licenciją, registracijos pažymėjimą, eksporto ir (arba) importo leidimą ir t. t.).
                   Narkotinių ir psichotropinių medžiagų pirmtakai (prekursoriai) taip pat gali būti į oficialų sąrašą neįtrauktos medžiagos, t. y. jos neįtrauktos į minėtus priedus. Kiekviena valstybė narė gali priimti priemones, kurios būtinos, kad jos kompetentingos institucijos galėtų kontroliuoti ir stebėti įtartinus sandorius, susijusius su į oficialų sąrašą neįtrauktomis medžiagomis. 
            
            
               Nacionalinės kompetentingos institucijos nurodė konfiskavusios etilo alfa-fenilacetoacetatą (EAPA) ir metilo 3-okso-2-(3,4-metilendioksifenil)butanoatą (MAMDPA). 
            
            
               EAPA naudojamas 1-fenil-2-propanonui (P-2-P), dar vadinamam benzilmetilketonu (BMK), gaminti. BMK yra amfetamino ir metamfetamino pirmtakas. 
            
            
               MAMDPA naudojamas 3,4-metilendioksifenilpropan-2-onui (PMK) gaminti; šis savo ruožtu yra 3,4-metilendioksimetamfetamino (MDMA), paprastai vadinamo ekstaziu, pirmtakas.
            
            
               Amfetaminas, metamfetaminas ir MDMA yra vieni iš dažniausiai ES neteisėtai gaminamų narkotikų, kurių vartojimas turi sunkių padarinių žmonių sveikatai.
            
            
               BMK ir kai kurios kitos medžiagos, iš kurių gaminami jo pirmtakai, labai panašūs į EAPA (pvz., metilo alfa-fenilacetoacetatas (MAPA) arba alfafenilacetoacetamidas (APAA)), taip pat PMK, jau yra į reglamentuose pateiktus oficialius sąrašus įtrauktos medžiagos. 
            
            
               Po griežtos pirmiau minėtų į oficialų sąrašą įtrauktų medžiagų kontrolės nusikalstamos organizacijos sukūrė EAPA ir MAMDPA siekdamos šios kontrolės išvengti. Todėl, siekiant sustiprinti EAPA ir MAMDPA kontrolę ir stebėseną, šios medžiagos taip pat turėtų būti įtrauktos į oficialų sąrašą ES lygmeniu. Jas įtraukus į oficialų sąrašą nacionalinėms valdžios institucijoms bus suteiktos teisinės priemonės, kad jos galėtų veiksmingai kovoti su šių medžiagų naudojimu neteisėtai narkotikų gamybai.  
            
            
               Komisija gali savo nuožiūra spręsti, kuriai kategorijai priskirti į oficialų sąrašą įtraukiamą narkotinių ir psichotropinių medžiagų pirmtaką (prekursorių). 
            
            
               Į oficialų sąrašą įtrauktos 1 kategorijos medžiagos didžiausią pavojų kelia, kai yra naudojamos neteisėtai, ir paprastai yra įterpiamos (visos arba jų dalis) į narkotinės arba psichotropinės medžiagos molekulę. Reglamentuose nustatytos griežčiausios tokių medžiagų kontrolės ir stebėsenos priemonės: šias medžiagas reikia laikyti saugiose patalpose (pvz., rakinamose, stebimose vaizdo kameromis ir pan.); kiekvienas su šiomis medžiagomis dirbantis veiklos vykdytojas turi turėti licenciją; joms taip pat reikia ir importo, ir eksporto leidimo. 
            
            
               EAPA ir MAMDPA į oficialų sąrašą turėtų būti įtrauktos kaip 1 kategorijos medžiagos, nes jas galima lengvai panaudoti metamfetaminui, amfetaminui ir MDMA gaminti, o dėl šių narkotinių medžiagų vartojimo kyla didelių socialinių ir visuomenės sveikatos problemų.  
            
            
               Remiantis turima informacija, nėra jokių žinomų EAPA ir MAMDPA naudojimo būdų, išskyrus mokslinius tyrimus. Todėl jas įtraukus į oficialų sąrašą kaip 1 kategorijos medžiagas ekonominės veiklos vykdytojams ir kompetentingoms institucijoms nebus sukurta didelė administracinė našta. 
            
            
               2.KONSULTACIJOS PRIEŠ PRIIMANT AKTĄ
            
            
               Pagal 2016 m. balandžio 13 d. Tarpinstitucinį susitarimą dėl geresnės teisėkūros
                  4
                rengiant šį deleguotąjį aktą buvo surengtos tinkamos ir skaidrios konsultacijos, taip pat ir su ekspertais. Ekspertų grupė narkotinių ir psichotropinių medžiagų pirmtakų (prekursorių) klausimais aptarė pasiūlymą 2021 m. spalio 26–27 d. posėdyje ir įvertino jį palankiai. 
            
            
               Siekiant gauti atsiliepimų, pasiūlymo projektas paskelbtas portale „Išsakykite savo nuomonę“. Gauta viena teigiama pastaba. 
            
            
               Apie projektą pranešta remiantis Sutarties dėl techninių prekybos kliūčių 2 straipsnio 9 dalies 2 punktu. Pastabų negauta. 
            
         
         
            
               3.DELEGUOTOJO AKTO TEISINIAI ASPEKTAI
            
            
               Remiantis Reglamento (EB) Nr. 273/2004 15 straipsniu ir Reglamento (EB) Nr. 111/2005 30a straipsniu, Komisijai suteikiami įgaliojimai priimti deleguotuosius aktus, siekiant šių reglamentų priedus pritaikyti prie naujų narkotinių ir psichotropinių medžiagų pirmtakų (prekursorių) neteisėto naudojimo tendencijų.
            
            
               Reglamentas (EB) Nr. 273/2004 ir Reglamentas (EB) Nr. 111/2005 yra glaudžiai susiję. Jais abiem įgyvendinamos 1988 m. JT konvencijos 12 straipsnyje numatytos priemonės. Todėl dviejų įgaliojimų, grindžiamų skirtingais pagrindiniais teisėkūros procedūra priimtais aktais, sujungimas į vieną deleguotąjį aktą yra pateisinamas dėl glaudaus materialinio ryšio tarp minėtų įgaliojimų.
            
            
               KOMISIJOS DELEGUOTASIS REGLAMENTAS (ES) …/...
            
            
               2022 03 29
            
            
               kuriuo dėl tam tikrų narkotinių ir psichotropinių medžiagų pirmtakų (prekursorių) įtraukimo į oficialų medžiagų sąrašą iš dalies keičiami Europos Parlamento ir Tarybos reglamentas (EB) Nr. 273/2004 ir Tarybos reglamentas (EB) Nr. 111/2005 
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2004 m. vasario 11 d. Europos Parlamento ir Tarybos reglamentą (EB) Nr. 273/2004 dėl narkotinių medžiagų pirmtakų (prekursorių)
                  5
               , ypač į jo 15 straipsnį, 
            
            
               atsižvelgdama į 2004 m. gruodžio 22 d. Tarybos reglamentą (EB) Nr. 111/2005, nustatantį prekybos narkotinių ir psichotropinių medžiagų pirmtakais (prekursoriais) tarp Sąjungos ir trečiųjų šalių stebėsenos taisykles
                  6
               , ypač į jo 30a straipsnį,
            
            
               kadangi:
            
            
               (1)prekybos narkotinių ir psichotropinių medžiagų pirmtakais (prekursoriais) Sąjungoje stebėsenos priemonės nustatytos Reglamentu (EB) Nr. 273/2004, o Sąjungos ir trečiųjų šalių prekyba narkotinių ir psichotropinių medžiagų pirmtakais (prekursoriais) reglamentuojama Reglamentu (EB) Nr. 111/2005. Reglamento (EB) Nr. 273/2004 I priede ir Reglamento (EB) Nr. 111/2005 priede pateiktas oficialus medžiagų, kurioms taikomos tam tikros šiuose reglamentuose nustatytos suderintos kontrolės ir stebėsenos priemonės, sąrašas;
            
            
               (2)nacionalinės kompetentingos institucijos pranešė, kad, siekdamos užkirsti kelią neteisėtai narkotinių medžiagų gamybai, konfiskavo etilo alfa-fenilacetoacetatą (EAPA) ir metilo 3-okso-2-(3,4-metilendioksifenil)butanoatą (MAMDPA); 
            
            
               (3)EAPA naudojamas 1-fenil-2-propanonui (P-2-P), dar vadinamam benzilmetilketonu (BMK), gaminti. BMK yra amfetamino ir metamfetamino pirmtakas; 
            
            
               (4)MAMDPA naudojamas 3,4-metilendioksifenilpropan-2-onui (PMK) gaminti; šis savo ruožtu yra 3,4-metilendioksimetamfetamino (MDMA), paprastai vadinamo ekstaziu, pirmtakas;
            
            
               (5)amfetaminas, metamfetaminas ir MDMA yra vieni iš dažniausiai Sąjungoje neteisėtai gaminamų narkotikų. Jų vartojimas turi sunkių padarinių žmonių sveikatai, dėl to kai kuriuose Sąjungos regionuose kyla didelių socialinių ir visuomenės sveikatos problemų; 
            
            
               (6)todėl, siekiant sustiprinti EAPA ir MAMDPA kontrolę ir stebėseną, šios medžiagos turėtų būti įtrauktos į oficialų sąrašą Sąjungos lygmeniu; 
            
            
               (7)į oficialų sąrašą įtrauktos medžiagos, išvardytos Reglamento (EB) Nr. 273/2004 I priede ir Reglamento (EB) Nr. 111/2005 priede, yra suskirstytos į kategorijas, kurioms taikomos skirtingos priemonės, siekiant užtikrinti tinkamą pusiausvyrą tarp kiekvienos konkrečios medžiagos keliamos grėsmės ir teisėtai prekybai tenkančios naštos. Griežčiausios kontrolės ir stebėsenos priemonės taikomos 1 kategorijos medžiagoms; 
            
            
               (8) EAPA ir MAMDPA kaip amfetamino, metamfetamino ir MDMA pirmtakai kelia didelę socialinę grėsmę ir grėsmę visuomenės sveikatai Sąjungoje. Nėra jokių žinomų teisėtos jų gamybos, prekybos jais ar jų naudojimo būdų, išskyrus mokslinius tyrimus. Todėl jų įtraukimas į Reglamento (EB) Nr. 273/2004 I priedo 1 kategoriją ir Reglamento (EB) Nr. 111/2005 priedo 1 kategoriją būtų tinkamas atsakas siekiant išvengti jų naudojimo neteisėtai narkotinių medžiagų gamybai, ir kartu Sąjungos ekonominės veiklos vykdytojams ir kompetentingoms institucijoms nebūtų užkrauta didelė papildoma administracinė našta;
            
         
         
            
               (9)todėl reglamentai (EB) Nr. 273/2004 ir (EB) Nr. 111/2005 turėtų būti atitinkamai iš dalies pakeisti;
            
            
               (10)reglamentais (EB) Nr. 273/2004 ir (EB) Nr. 111/2005 bendrai įgyvendinamos tam tikros 1988 m. gruodžio 20 d. Vienoje priimtos ir Tarybos sprendimu 90/611/EEB
                  7
                patvirtintos Jungtinių Tautų konvencijos dėl kovos su neteisėta narkotinių priemonių ir psichotropinių medžiagų apyvarta nuostatos. Kadangi tarp šiuose dviejuose reglamentuose nustatytų įgaliojimų esama glaudaus materialinio ryšio, tikslinga pakeitimus priimti vienu deleguotuoju aktu,
            
            
               PRIĖMĖ ŠĮ REGLAMENTĄ:
            
            
               1 straipsnis 
               Reglamento (EB) Nr. 273/2004 pakeitimai
            
            
               Reglamento (EB) 273/2004 I priedas iš dalies keičiamas pagal šio reglamento I priedą.
            
            
               2 straipsnis 
                  Reglamento (EB) Nr. 111/2005 pakeitimai
            
            
               Reglamento (EB) Nr. 111/2005 priedas iš dalies keičiamas pagal šio reglamento II priedą.
            
            
               3 straipsnis
            
            
               Įsigaliojimas 
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2022 03 29
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        2004 m. vasario 11 d. Europos Parlamento ir Tarybos reglamentas (EB) Nr. 273/2004 dėl narkotinių medžiagų pirmtakų (prekursorių) (OL L 47, 2004 2 18, p. 1).
               
               
                  
                     (2)
                  
                        2004 m. gruodžio 22 d. Tarybos reglamentas (EB) Nr. 111/2005, nustatantis prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles (OL L 22, 2005 1 26, p. 1).
               
               
                  
                     (3)
                  
                        OL L 326, 1990 11 24, p. 57.
               
               
                  
                     (4)
                  
                        OL L 123, 2016 5 12, p. 10.
               
               
                  
                     (5)
                  
                        OL L 47, 2004 2 18, p. 1. 
               
               
                  
                     (6)
                  
                        OL L 22, 2005 1 26, p. 1.
               
               
                  
                     (7)
                  
                        1990 m. spalio 22 d. Tarybos sprendimas 90/611/EEB dėl Jungtinių Tautų konvencijos dėl kovos su neteisėta narkotinių ir psichotropinių medžiagų apyvarta pasirašymo Europos ekonominės bendrijos vardu (OL L 326, 1990 11 24, p. 56).
               
            
      
    ---documentbreak--- 
      
         
         
            
               I PRIEDAS 
            
            
            
               Reglamento (EB) Nr. 273/2004 I priedo lentelėje, skirtoje 1 kategorijos medžiagoms, į medžiagų sąrašą tinkamoje vietoje eilės tvarka pagal KN kodą įterpiami šie įrašai: 
            
            
                     
                        Cheminė medžiaga
                     
                  
                  
                     
                        KN pavadinimas (jei skiriasi)
                     
                  
                  
                     
                        KN kodas
                     
                  
                  
                     
                        CAS Nr.
                     
                  
               
                     
                        „Etilo alfa-fenilacetoacetatas (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        Metilo 3-okso-2-(3,4-metilendioksifenil)butanoatas (MAMDPA) (**)
                     
                  
                  
                     
                        Metilo 3-okso-2-(3,4-metilendioksifenil)butanoatas
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) dar vadinamas etilo 3-okso-2-fenilbutanoatu pagal IUPAC (Tarptautinės teorinės ir taikomosios chemijos sąjungos) nomenklatūrą.
            
            
               (**) dar vadinamas metilo 2-(2H-1,3-benzodioksol-5-il)-3-oksobutanoatu pagal IUPAC.“
            
            
               II PRIEDAS 
            
            
            
               Reglamento (EB) Nr. 111/2005 priedo lentelėje, skirtoje 1 kategorijos medžiagoms, į medžiagų sąrašą tinkamoje vietoje eilės tvarka pagal KN kodą įterpiami šie įrašai: 
            
            
                     
                        Cheminė medžiaga
                     
                  
                  
                     
                        KN pavadinimas (jei skiriasi)
                     
                  
                  
                     
                        KN kodas
                     
                  
                  
                     
                        CAS Nr.
                     
                  
               
                     
                        „Etilo alfa-fenilacetoacetatas (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        Metilo 3-okso-2-(3,4-metilendioksifenil)butanoatas (MAMDPA) (**)
                     
                  
                  
                     
                        Metilo 3-okso-2-(3,4-metilendioksifenil)butanoatas
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) dar vadinamas etilo 3-okso-2-fenilbutanoatu pagal IUPAC (Tarptautinės teorinės ir taikomosios chemijos sąjungos) nomenklatūrą.
            
            
               (**) dar vadinamas metilo 2-(2H-1,3-benzodioksol-5-il)-3-oksobutanoatu pagal IUPAC.“